Puustellinmäen ampuminen

**Puustellinmäen ampuminen** oli Espoon Leppävaaran Puustellinmäessä jouluaattona 24. joulukuuta 2024 tapahtunut ampumavälikohtaus, jossa kahden kilpailevan katujengin jäsenet ampuivat toisiaan kohti asuinalueella. Keravalainen ryhmä ampui vähintään viisi laukausta autosta espoolaisryhmää kohti ja osui kolmeen henkilöön, joista kaksi joutui sairaalahoitoon. Poliisi sai tiedon tapahtumasta vasta, kun yksi haavoittuneista hakeutui sairaalaan koska tapahtumapaikalta ei soitettu yhtään hätäpuhelua.

Tapauksen pääsyytetty, 20-vuotias keravalaismies Hussein Mohamed Habib Al-Bakaa, tuomittiin lokakuussa 2025 viiden vuoden ja yhden kuukauden vankeusrangaistukseen tapon yrityksestä ja ampuma-aserikoksesta. Syyttäjän ensisijainen syyte murhan yrityksestä hylättiin. Yhteensä 12 henkilöä asetettiin syytteeseen, mutta suurin osa syytteistä hylättiin.

## Tausta

### Katujengien välinen kiista

Ampumisen taustalla oli espoolaisen L-City-katujengin ja keravalaisen 6ix-ryhmän välinen kiista. Poliisin mukaan keravalainen ryhmä oli yllyttänyt espoolaisryhmää, mikä johti sovittuun kohtaamiseen Puustellinmäessä. Tutkinnanjohtaja, rikoskomisario Marko Forss Helsingin poliisilaitoksen katujengiyksikössä totesi, että tapauksessa oli "selvät viitteet katujengirikollisuuteen" ja osapuolten vastakkainasettelu osoitti "tiettyä ryhmäkoheesiota".

Al-Bakaa toimi räp-artistina nimimerkillä Young Haych ja käytti sosiaalisessa mediassa nimimerkkejä haych6ix ja yhaych6ix. Hän oli julkaissut TikTokissa kappaleen, jossa pilkkasi espoolaisryhmää, ja useat todistajat kertoivat esitutkinnassa kappaleen vaikuttaneen riidan kärjistymiseen.

Al-Bakaa oli jo joulukuun 2024 alussa keskustellut sosiaalisessa mediassa espoolaisryhmän johtohahmon väijyttämisestä. Viikko ennen ampumista, 16. joulukuuta, Al-Bakaa teki puhelimellaan Internet-hakuja Browning 7.65 -pistoolista, tarjosi asetta myytäväksi Snapchatissa ja kävi samana päivänä ampumassa aseella metsikössä.

### Yhteys Suvelan henkirikokseen

Noin kolme viikkoa ennen Puustellinmäen ampumista, 4.–5. joulukuuta 2024, Espoon Suvelan Kirstinmäessä ammuttiin nuori mies. Tapaus oli Suomen ensimmäinen epäilty jengisurma. Suvelan tapauksen toinen pääepäilty, 19-vuotias mies, oli yhdistetty L-City-jengiin.

Poliisitutkinnassa selvisi, että toisen Suvelan henkirikoksesta epäillyn, 20-vuotiaan miehen, nuorempi veli oli epäiltynä Puustellinmäen ampumavälikohtauksessa. Kyseisellä 18-vuotiaalla oli aiempi tuomio petoksesta, ja häntä epäiltiin lisäksi tapon yrityksestä ja huumausainerikoksista vuodelta 2023. Forssin mukaan "jos vanhemmat veljet ovat mukana rikollisessa toiminnassa, nuoremmat veljet ovat vaarassa ajautua siihen mukaan".

Molempia tapauksia tutki Helsingin poliisin katujengirikosyksikkö Forssin johdolla.

## Tapahtumien kulku

### Yllyttäminen ja sovittu kohtaaminen

Jouluaattona 24. joulukuuta 2024 Al-Bakaa kävi puolenpäivän aikaan tarkoituksella Leppävaaran alueella Puustellinmäessä, mikä suututti L-City-ryhmittymään kuuluvia espoolaisia. Illalla kello 20.24 alkaen Al-Bakaa ja espoolaisryhmän johtohahmo riitelivät Instagramissa. Al-Bakaa pyysi vastapuolta lähettämään osoitteen, ja espoolainen lähetti tapaamispaikaksi osoitteen Kiannonkatu.

### Kokoontuminen

Al-Bakaa saapui noin kello 22.16 vuokratulla BMW X5 -henkilöautolla Puustellinmäkeen varustautuneena 7.65 kaliiberin pistoolilla. Autossa oli mukana kaksi muuta henkilöä. Hän ajoi ensin Kiannonkadun päähän, palasi sieltä takaisin ja jäi odottamaan Kiannonkadun varteen.

Noin kello 22.30 espoolaisryhmä alkoi kokoontua Komendantinkujalle. Ryhmässä oli vähintään 15 henkilöä, joista osa oli aseistautunut teräasein, ampuma-asein ja kaasusumuttimin, ja osalla oli kasvosuojat. Paikalla olleista nuorimmat olivat 15-vuotiaita.

### Ampuminen

Kello 23.06 Al-Bakaa ajoi BMW:llä läheisen ammattiopiston pihalle, teki siellä käännöksen ja suuntasi keulansa kohti Puhujanpolun risteystä. Kello 23.07 auto ajoi Kiannonkadun ja Puhujanpolun risteykseen samalla, kun espoolaisryhmä käveli Puhujanpolkua kohti risteystä. Auton ikkuna avattiin ja Al-Bakaan epäillään ampuneen ainakin viisi laukausta 7.65 kaliiberin pistoolilla kohti espoolaisryhmän kärjessä kulkenutta henkilöä. Auto oli risteyksessä vain noin yhdeksän sekuntia, jonka aikana laukaukset ammuttiin.

Ampujan ensisijainen kohde ehti väistää luodit nähtyään auton ikkunasta esiin tulleen pistoolin. Luodit osuivat kolmeen taaempana olleeseen henkilöön: yksi sai osuman vasempaan reiteen, toinen vasempaan jalkaterään ja kolmas sai raapaisuvamman lonkkaan.

Al-Bakaan poistuessa paikalta espoolaisryhmästä ammuttiin ainakin yksi laukaus takaisin kohti autoa, ja luoti osui auton vasempaan takakulmaan. Keravalainen ryhmä pakeni autolla välittömästi Turuntielle.

Ampumisen jälkeen Al-Bakaa julkaisi Instagramissa videon, jossa näkyy auton rattia ja kojelautaa. Julkaisun tekstissä oli emojit, jotka viittasivat L-City-ryhmän jäsenten juoksuun paikalta (juokseva musta mies ja nauruemoji), ja taustalla soi Al-Bakaan oma kappale "Running man".

### Haavoittuneet

Jalkateräänsä ammuttu 16-vuotias sai ampumavamman vasempaan jalkaan. Hänen kertomansa mukaan luoti meni isovarpaan vierestä sisään ja tuli nilkasta ulos. Toinen espoolaisista yritti kieltää häntä menemästä sairaalaan. Hänet kuljetettiin kuitenkin Haartmanin sairaalaan noin kello 23.52, vajaa tunti ampumisen jälkeen. Matkalla sairaalaan hän lähetti vammastaan videon ystävälleen, joka vastasi itseensäkin osuneen. Sairaalaan hänet ajoi reiteen ammuttu espoolainen. Kuulusteluissa haavoittunut totesi: "Ei soitettu ambulanssia, koska se on liian kallista." Hän lisäsi: "Ensi kerralla en mee edes sairaalaan, jos mua ammutaan."

Reiteen ammuttu 18-vuotias ei aluksi ymmärtänyt loukkaantuneensa luodista. Hän vei ensin jalkaan osuneen ystävänsä Haartmanin sairaalaan ja jatkoi sitten matkaa. Vasta kotimatkalla hän huomasi reidessään pienen reiän ja kävi ystävänsä luona Kilossa hoidattamassa haavansa. Poliisipartio pysäytti hänet Espoossa rekisterinumeron perusteella, minkä jälkeen hänet vietiin poliisiauton kyydillä Jorvin sairaalaan noin kello 2.40. Vasta sairaalassa röntgenissä hänelle selvisi, että kyseessä oli ampumavamma. Luoti oli 16 millimetriä pitkä ja 9 millimetriä leveä, ja se oli jäänyt noin 4–5 senttimetrin syvyyteen, senttimetrin päähän reisivaltimosta. Se poistettiin paikallispuudutuksessa.

## Esitutkinta

Poliisi sai tiedon ammuskelusta vasta jalkateräänsä ammutun henkilön saavuttua Haartmanin sairaalaan jouluaattona kello 23.52. Toinen haavoittunut löytyi, kun poliisipartio pysäytti hänen autonsa Espoossa ja havaitsi ampumavamman. Forssin mukaan osalliset vaikuttivat haluttomilta yhteistyöhön poliisin kanssa ja tarkoituksena oli ollut "järjestää jonkinlainen yhteenotto".

Poliisi otti yhteensä 14 henkilöä kiinni tapaukseen liittyen. Länsi-Uudenmaan käräjäoikeus vangitsi Al-Bakaan epäiltynä murhan yrityksestä ja ampuma-aserikoksesta todennäköisin syin.

Tutkintaa johti rikoskomisario Marko Forss Helsingin poliisin katujengiyksikössä yhteistyössä Länsi-Uudenmaan poliisilaitoksen kanssa.

### Tekijöiden jäljittäminen

Tapauksessa käytetty BMW X5 oli vuokrattu neljä päivää ennen ampumavälikohtausta välikäsien kautta. Al-Bakaa oli järjestänyt auton vuokrauksen, ja hänen puhelimensa oli yhdistettynä auton Bluetooth-järjestelmään. Kolmas henkilö allekirjoitti vuokrasopimuksen Al-Bakaan ollessa paikalla autoa noudettaessa. Al-Bakaan puhelimesta löytyi musiikkivideo *Dope boy*, joka oli kuvattu Keravalla samalla BMW X5 -autolla.

Poliisin käyttämiin todisteisiin kuuluivat televalvontatiedot, tukiasemapaikannukset ja valvontakameratallenteet, jotka tallensivat BMW:n saapumisen Puustellinmäkeen ja poistumisen sieltä. Epäiltyjen puhelimia paikannettiin tapahtumapaikalle tukiasematietojen avulla. Al-Bakaa oli jättänyt toisen puhelimensa tarkoituksella Keravalle teon ajaksi, ja toisen epäillyn puhelin oli jätetty Lahteen.

Al-Bakaa palautti vuokra-auton joulupäivänä 25. joulukuuta, vaikka vuokrasopimusta oli jäljellä vielä kaksi päivää. Hänen kanssakulkijansa keskustelivat viesteissä siitä, että "auto on kuuma" ja poliisi tulee tutkimaan sen. 23. tammikuuta 2025 poliisi löysi ja takavarikoi BMW:n. Teknisessä tutkinnassa löydettiin luodinreikä auton vasemmasta takakulmasta sekä yhden epäillyn DNA:ta auton sisältä.

Al-Bakaa otettiin kiinni 6. tammikuuta 2025 Keravalla. Hänen mukanaan oli toinen epäillyistä, jonka hallusta löytyi kokaiinia.

Kolmas autossa ollut henkilö pakeni poliisin tietojen mukaan ulkomaille Marokkoon ampumisen jälkeen ja hänet etsintäkuulutettiin. Hänen osuuttaan tutkittiin erillisenä esitutkintana. Kyseinen henkilö oli tuomittu vuonna 2021 Helsingin Rautatieasemalla tapahtuneesta taposta 6 vuoden ja 6 kuukauden vankeuteen.

### Todisteet

Al-Bakaan puhelimesta löytyi Internet-hakuja Browning 7.65 -pistoolista ja videoita aseen käsittelystä ennen ja jälkeen ampumisen. Hän oli teon jälkeen kirjoittanut puhelimeensa räp-sanoituksia, joissa viittasi suoraan *drive-by*-ampumiseen, kirjoitti ampuneensa tekopaikalla ja kuvasi 30 henkilön juoksevan karkuun.

Ampumisessa käytettyä Browning 7.65 -pistoolia ei löydetty esitutkinnan aikana. Vielä kiinniottoaan edeltävänä päivänä 5. tammikuuta 2025 Al-Bakaa yritti kiireesti myydä asetta Snapchatissa.

Al-Bakaa pyrki peittelemään osallisuuttaan antamalla muille neuvoja todisteiden hävittämisestä, sopimalla valheellisen alibin ystävänsä kanssa, laittamalla yhden puhelimistaan tehdasasetuksille ja muuttamalla osoitteekseen poste restante vaikeuttaakseen löytymistään. Hänen telekuuntelunsa paljastivat hänen neuvoneen muita epäiltyjä tietojen poistamisessa puhelimistaan.

Espoolaisryhmän jäsenten puhelimista löydetyssä Signal-ryhmäkeskustelussa tapauksen jälkeen keskusteltiin mahdollisesta kostamisesta ja ihmeteltiin, miksi kukaan ei ollut ampunut takaisin. Viikko ampumisen jälkeen 31. joulukuuta erään espoolaisryhmän jäsenen hallusta takavarikoitiin muunnettu lähtölaukauspistooli Blow TR34, joka oli varustettu avoimella teräspiipulla oikeiden patruunoiden ampumista varten. Asetutkimuksessa pistooli todettiin kuitenkin toimintakunnottomaksi: iskuvasarassa ollut ura esti iskuripiikin liikkumisen eteenpäin.

### Yhteys huumausainerikollisuuteen

Puustellinmäen ampumavälikohtauksen tutkinnan yhteydessä poliisille selvisi, että keravalainen katujengi oli osallisena laajempaan huumausainerikollisuuteen. Poliisin mukaan katujengi oli hankkinut ja myynyt kymmeniä kiloja erilaisia huumausaineita vuosina 2024–2025 ja säilyttänyt huumausaineita, ampuma-aseita ja rahaa Airbnb-asunnoissa ja muissa lyhytaikaisissa vuokra-asunnoissa eri puolilla pääkaupunkiseutua.

Tammikuussa 2026 Helsingin poliisi julkisti kaksi laajaa rikostutkintaa, joissa epäiltiin ruotsalaisen järjestäytyneen rikollisryhmän tuoneen Suomeen yli 300 kiloa huumausaineita vuoden 2025 aikana. Huumeet saapuivat ajoneuvoilla Suomeen joko pohjoisen rajan tai Turun sataman kautta. Esitutkinnan aikana takavarikoitiin 220 kiloa amfetamiinia, noin 50 kiloa kokaiinia, lähes 400 000 huumausaineiksi luokiteltua lääkeainetta sekä ampuma-aseita. Rikoskokonaisuudessa oli noin 30 epäiltyä, joista 13 oli edelleen vangittuina.

Katujengin osalta poliisi otti kiinni yhdeksän henkilöä, joista seitsemän oli edelleen vangittuina. Heiltä takavarikoitiin noin kilo kokaiinia, pienempiä määriä muita huumausaineita, kolme käsiasetta ja noin 70 000 euroa käteistä rahaa.

### Ampumalinjan tutkimus

Syyttäjän pyynnöstä poliisi teetti lisätutkimuksen Puhujanpolun kaltevuuden vaikutuksesta ampumasuuntaan. Lounais-Suomen poliisilaitoksen tekniset tutkijat laserkeilasivat tapahtumapaikan 11 eri asemasta ja rakensivat siitä kolmiulotteisen pistepilvimallin neljän millimetrin keskimääräisellä tarkkuudella. Tutkimuksessa todettiin, että Puhujanpolun pysäköintiruutujen kohdalla tien pinta on noin 1,8 metriä korkeammalla kuin 60 metrin päässä olevan Kiannonkadun risteyksen tien pinta. Rinteen kallistus oli noin 1,7 astetta, minkä vuoksi auton ikkunasta ammuttu laukaus kulki lievästi yläviistoon.

## Oikeudenkäynti

Syytteeseen asetettiin yhteensä 12 henkilöä. Oikeudenkäynti alkoi Länsi-Uudenmaan käräjäoikeudessa 27. toukokuuta 2025 ja kesti neljä käsittelypäivää. Syyttäjänä toimi aluesyyttäjä Martina Rannala, joka totesi kaikkien syytettyjen olevan kytköksissä katujengeihin.

Pääsyytettyä syytettiin murhan yrityksestä ja ampuma-aserikoksesta. Kahdeksaa espoolaisnuorta syytettiin törkeän henkeen tai terveyteen kohdistuvan rikoksen valmistelusta. Syytettyjen iät vaihtelivat tekohetkellä 15 ja 23 vuoden välillä. Lisäksi yhtä henkilöä syytettiin rikoksentekijän suojelemisesta ja yhtä perättömästä lausumasta viranomaismenettelyssä.

Syyttäjä katsoi, että espoolaisryhmästä ammuttiin takaisin kohti autoa, mutta esitutkinnassa ei saatu selvitettyä, kuka espoolaisista ampui. Syyttäjä jätti osan esitutkinnassa epäiltyinä olleista syyttämättä. Todisteet heidän osallisuudestaan, kuten viestit, tapahtuman jälkeen luotu Snapchat-ryhmä ja puhelimen paikantuminen tapahtumapaikalle, eivät syyttäjän mukaan riittävällä tavalla osoittaneet rikokseen syyllistymistä.

Pääsyytetty kiisti olleensa tapahtumapaikalla ja väitti olleensa tekohetkellä Keravalla. Hänen puolustusasianajajansa argumentoi, että epäiltyjen puhelinten aktiivisuus tapahtumapaikalla osoitti, ettei vakavaa rikosta suunniteltu: "Jos vakavia rikoksia suunniteltaisiin, kukaan ei kantaisi puhelinta mukanaan." Pääsyytetty myönsi auttaneensa BMW:n vuokraamisessa mutta väitti auton olleen tarkoitettu TikTok-musiikkivideon kuvaamiseen, ei ampumiseen.

## Tuomio

Käräjäoikeus antoi tuomion lokakuussa 2025. Oikeus hylkäsi syyttäjän ensisijaisen syytteen murhan yrityksestä ja tuomitsi pääsyytetyn lievemmän nimikkeen, tapon yrityksen, mukaan.

Oikeuden mukaan oli "varsin mahdollista", että espoolaisryhmässä oli ampuma-aseita mukana.

Syytteet kahdeksaa espoolaisnuorta vastaan törkeän henkeen tai terveyteen kohdistuvan rikoksen valmistelusta hylättiin. Käräjäoikeus katsoi, että konflikti oli saanut alkunsa keravalaisen ryhmän provokaatiosta.

## Muutoksenhaku

Sekä syyttäjä että tuomittu Al-Bakaa valittivat käräjäoikeuden tuomiosta Helsingin hovioikeuteen. Hovioikeuden ratkaisua ei ole helmikuuhun 2026 mennessä julkistettu.

## Reaktiot

Puustellinmäen asukkaat kuvailivat aluetta tyypillisesti rauhalliseksi. Paikalliset asukkaat kertoivat Ylelle tapahtuneen huolestuttavan heitä erityisesti siksi, että alueella vietetään lasten kanssa paljon aikaa ulkona ja ampuminen tapahtui aivan kotien lähellä.

## Katso myös
* Suomen katujengit
* Leppävaara

## Lähteet